Danmark bliver testet yderligere før VM-slutrunden, når Panama og Mexico besøger København.

Det danske fodboldlandshold møder Panama og Mexico i to testkampe i København før VM-slutrunden i Rusland senere på året.

Det meddeler Dansk Boldspil-Union (DBU) på Twitter, hvor det fremgår, at Danmark 22. marts møder Panama, mens opgøret mod Mexico skal spilles 9. juni.

Danmark starter og slutter med mellemamerikanske modstandere, når Eriksen & co tester VM-formen på hjemmebane mod Panama torsdag d. 22. marts og Mexico lørdag d. 9. juni. Info om billetsalg offentliggøres så snart kamptidspunkt og sted er på plads #ForDanmarkpic.twitter.com/29J3vptnYH — Dansk Boldspil-Union (@DBUfodbold) January 25, 2018

Åge Hareides tropper skal i forvejen møde Sverige i Stockholm i en testkamp, der spilles 2. juni.

Svenskerne er ligesom Danmark kvalificeret til VM, og det samme gælder for Panama og Mexico.

Danmark er ved VM i gruppe C med Frankrig, Peru og Australien, mens Panama i gruppe G møder Belgien, Tunesien og England.

Mexico er havnet i gruppe F, hvor også Tyskland, Sverige og Sydkorea er at finde.

VM i Rusland spilles fra 14. juni til 15. juli med deltagelse af 32 hold.

I toppen kan du se et interview med landstræner Åge Hareide, der fortæller, at VM bliver det største, som han har prøvet i sin trænerkarriere.

/ritzau/